Fiecare serviciu imparabil, proiectat cu mult peste 200 km/h în colțurile ierbii Centralului de la Wimbledon de ghiogarul croat Marin Čilić mă lovea în cap și în piept. Mai bine de 3 ore, Čilić a servit asemenea unei mașinării ucigașe din filmele SF proaste. Și ce nu termina serviciul, omora dreapta, forehandul biciuit al lui Marin, adânc și ascuțit ca un cuțit aruncat la țintă.

Roiger Federer arăta jocul minunat dintotdeauna, tenisul lui all times, pictura pe aer. Priveam și mai melancolic decât sunt, cum scorul mergea în sensul legilor nemiloase ale biologiei și timpului care fuge. Roiger împlinește 35 de ani peste o lună, Čilić e cu 7 ani mai tânăr și joacă tenisul atletic, automatizat, al generației sale. 2-0 la seturi pentru Čilić.

Îți recomandăm Venus e Simona mea

Setul 3 curge echilibrat până la mijloc, când croatul are 0-40, 3 mingi de break, care, pentru serviciul lui, înseamnă 3 mingi de meci. Federer nu schițează o grimasă, se mișcă în continuare ca un grand maître într-o sală de 5 stele. O singură ridicare a frunții și o privire scurtă și grea aruncată adversarului: tradusă în cuvinte, „Eu sunt Federer, Roger Federer!”.

Nici nu mai știu cum a întors ghemul, apoi setul.

Mașina Čilić nu s-a clătinat, a servit și a lovit în continuare cu dreapta fără milă. Spațiile pe care le avea la dispoziție Federer în fața rafalelor lui Marin au rămas cât gaura de șoarece. Ei, în găurile astea, Roiger a plasat passinguri laser cu reverul și cu dreapta, contracrosuri scurte fulger, servicii puse cu mâna. Goran Ivanišević, antrenorul lui Čilić, își acoperea disperat câte un ochi cu palma, să nu mai vadă chiar tot!

În tie-break-ul setului 4, la 5-3 pentru el, Federer servește bine, Čilić returnează slab și scurt, Federer are mingea în față, în careul de serviciu, pentru dreapta inversă, și trimite, mi-am mușcat pumnul, cel puțin un metru afară!

Își acoperă ochii cu mâna...

S-a terminat...

Fii serios, iar ai uitat cine sunt? Roiger rezistă seriei de măciuci la serviciu ale lui Čilić, returnează un as, dacă se poate spune așa ceva, și câștigă tie-break-ul cu 11-9!

Iar în setul 5, tânărul și vânjosul bandit croat se înmoaie fizic în fața ritmului impus de Nemuritor!

Când se întâmplă ca Frumusețea să învingă Forța, minute în șir mi-e teamă că visez...